
R E F E R A T   D E   A P R O B A R E
[bookmark: _Hlk169602644]privind acordarea unor premii în bani pentru elevii din cadrul unităților școlare din municipiul Brad care au obținut performanțe la olimpiadele, concursurile și competițiile școlare naționale și internaționale în anul școlar 2023 - 2024,
 precum și cadrelor didactice care s-au ocupat de pregătirea acestora


Comisia desemnată prin Dispoziția Primarului Municipiului Brad nr. 813/2024 pentru organizarea manifestărilor prilejuite de sărbătorirea ”Zilelor Municipiului Brad”, ediția a XX – a s-a întrunit în ședința de lucru din data de 30.07.2024, iar unul dintre aspectele discutate a fost acordarea, în cadrul manifestărilor prilejuite de sărbătorirea ”Zilelor Municipiului Brad”, ediția a XX – a, a unor premii în bani pentru elevii din cadrul unităților școlare din municipiul Brad care au obținut performanțe la olimpiadele, concursurile și competițiile școlare naționale și internaționale în anul școlar 2023 - 2024, precum și cadrelor didactice care s-au ocupat de pregătirea acestora. 
Această discuție s-a conturat pe prevederile legale în vigoare, cu precădere art. 127 lit. l din Legea nr. 198/2023 a învățământului preuniversitar, actualizată, conform căruia ”În domeniul educaţiei, autorităţile administraţiei publice locale au următoarele atribuţii: […] l) pot asigura fonduri pentru organizarea şi desfăşurarea olimpiadelor şi a concursurilor şcolare locale/judeţene/ale municipiului Bucureşti, aprobate prin ordin al ministrului educaţiei, precum şi pentru acordarea stimulentelor financiare elevilor care au obţinut distincţii, medalii şi premii speciale şi cadrelor didactice care s-au ocupat de pregătirea acestora.” și art. IV alin. 4 din O.U.G. nr. 115/2023 privind unele măsuri fiscal-bugetare în domeniul cheltuielilor publice, pentru consolidare fiscală, combaterea evaziunii fiscale, pentru modificarea și completarea unor acte normative,  precum și pentru prorogarea unor termene, actualizată, conform căruia ”4) Prin excepţie de la prevederile alin. (2), în anul 2024 se pot acorda premii […] pentru elevii, studenţii, cercetătorii şi profesorii care au obţinut distincţii la olimpiadele internaţionale şi concursurile internaţionale şi naţionale pe discipline de învăţământ şi pentru profesorii care i-au pregătit pe aceştia, cu încadrarea în alocarea bugetară.”
Cuantumul premiului a fost stabilit la 500 lei/elev/profesor, pentru olimpiadele și concursurile de la nivel național și 1.000 de lei pentru eleva care a obținut o medalie la nivel european.
	Urmare a adreselor primite din partea unităților școlare din municipiul Brad, respectiv a Liceului Teoretic ”Avram Iancu” Brad, înregistrată la Primăria Municipiului Brad sub  nr. 37549/2024 și a Școlii Gimnaziale ”Mircea Sântimbreanu” Brad, înregistrată la Primăria Municipiului Brad sub nr. 37960/2024, au fost centralizate rezultatele fiind astfel stabilite, în Anexa la Proiectul de hotărâre, persoanele (elevi și profesori) care vor beneficia de aceste premii.
În scopul acordării acestor premii, este necesară alocarea din bugetul local al Municipiului Brad pe anul 2024, capitolul 67.02 ”Cultură, recreere și religie ”, a sumei de 8.000 lei.
	  În contextul celor de mai sus am inițiat prezentul  proiect de hotărâre prin care am propus acordarea unor premii în bani pentru elevii din cadrul unităților școlare din municipiul Brad care au obținut performanțe la olimpiadele, concursurile și competițiile școlare naționale și internaționale în anul școlar 2023 - 2024, precum și cadrelor didactice care s-au ocupat de pregătirea acestora și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susţinerea propunerii mele prevederile art. 8 alin. 1, art. 106 alin. 1 lit. k, art. 127 lit. l și art. 140 alin. 3 lit. b din Legea nr. 198/2023 a învățământului preuniversitar, actualizată, ale art. 7 lit. v din Statutul elevului aprobat prin Ordinul nr. 4742/2016, ale art. IV alin. 4 din O.U.G. nr. 115/2023 privind unele măsuri fiscal-bugetare în domeniul cheltuielilor publice, pentru consolidare fiscală, combaterea evaziunii fiscale, pentru modificarea și completarea unor acte normative,  precum și pentru prorogarea unor termene, actualizată, ale art. 62 lit. x și art. 110 alin. 1 din Legea nr. 227/2015 privind Codul fiscal, cu modificările și completările ulterioare, ale Legii nr. 273/2006 privind finanțele publice locale, cu modificările și completările ulterioare, precum și ale art. 129 alin. 1, alin. 2 lit. d, alin. 7 lit. a și alin. 14 din O.U.G. nr. 57/2019 privind Codul administrativ, cu modificările și completările ulterioare.

